Úradný vestník L 312 , 02/12/1996 S. 0001 - 0002



Jednotná akcia z 22. novembra 1996 prijatá Radou na základe článku J.3 Zmluvy o Európskej únii, týkajúca sa oblasti Veľkých jazier (96/669/SZBP) RADA EURÓPSKEJ ÚNIE, so zreteľom na Zmluvu o Európskej únii, a najmä jej článok J.3, so zreteľom na závery Európskej rady, ktorá sa zišla vo Florencii dňa 21. a 22. júna 1996, so zreteľom na spoločnú pozíciu z 24. októbra 1994 týkajúcu sa cieľov a priorít Európskej únie voči Rwande, so zreteľom na vyhlásenia prijaté na jej zasadnutí dňa 28. októbra 1996 a na zvláštnom zasadnutí ministrov pre rozvojovú spoluprácu a humanitárnu pomoc dňa 7. novembra 1996, venovanom situácii vo východnom Zaire, keďže dňa 9. a 15. novembra 1996 prijala Bezpečnostná rada OSN rezolúcie 1078 a 1080; keďže tieto rezolúcie musia byť vykonané; uznávajúc význam príspevku afrických štátov k vyriešeniu krízy v oblasti Veľkých jazier; keďže Európska únia sa už zapojila do hľadania riešenia krízy prostredníctvom konštruktívnej činnosti jej zvláštneho vyslanca v oblasti Veľkých jazier; keďže Európska únia musí začleniť svoje úsilie vyriešiť túto krízu do činnosti, ktorú uskutočňuje medzinárodné spoločenstvo v súlade s príslušnými rezolúciami Bezpečnostnej rady; keďže Rada dnes prijala sprievodné rozhodnutie žiadajúc Západoeurópsku úniu, aby vypracovala a vykonala špecifické aspekty tejto jednotnej akcie, ktoré majú dosahy z hľadiska obrany, PRIJALA TÚTO JEDNOTNÚ AKCIU: Článok 1 Európska únia podporuje naliehavé vykonanie príslušných rezolúcií Bezpečnostnej rady OSN s cieľom umožniť dodávku humanitárnej pomoci do východného Zaire a uľahčiť návrat utečencov do krajiny ich pôvodu na základe slobodného súhlasu a návrat vyhnaných osôb. Spoločenstvo a jeho členské štáty prispejú k vykonaniu týchto rezolúcií spôsobmi, ktoré považujú za vhodné a ktoré budú koordinovať spôsobom stanoveným v tejto jednotnej akcii. Európska únia znovu potvrdzuje prioritu, ktorá musí byť prisúdená návratu utečencov do svojej krajiny pôvodu a potrebe prekonať všetky prekážky na tento účel. Potvrdzuje svoju ochotu pomáhať Rwande vytvárať nevyhnutné podmienky pre návrat rwandských utečencov. Článok 2 V kontexte podpory koordinácie Organizácie Spojených národov Rada berie na vedomie, že Komisia zabezpečí koordináciu úsilia spoločenstva a jeho členských štátov s cieľom naliehavého zabezpečenia a dodania humanitárnej pomoci utečencom a vyhnaným osobám vo východnom Zaire. Článok 3 Berúc do úvahy svoje dobrovoľné príspevky na humanitárnu a vojenskú pomoc budú členské štáty v rámci Rady konzultovať a spolupracovať, pokiaľ ide o ich dobrovoľné príspevky na podporu africkej účasti v mnohonárodných ozbrojených silách, v súlade s príslušnými rezolúciami Bezpečnostnej rady OSN. Článok 4 Pokiaľ ide o financovanie príspevku spoločenstva na ciele tejto jednotnej akcie, Rada berie na vedomie, že Komisia preskúma možnosti a predloží vhodné návrhy. Článok 5 Európska únia zintenzívni svoje úsilie na obnovenie stability v oblasti Veľkých jazier, najmä podporou zriaďovania demokratických inštitúcií a rešpektovania ľudských práv. Znovu potvrdzuje, že usporiadanie medzinárodnej konferencie o mieri, bezpečnosti a rozvoji v oblasti Veľkých jazier, pod záštitou Organizácie Spojených národov a Organizácie africkej jednoty, hrá rozhodujúcu úlohu pri hľadaní trvalého riešenia krízy v tejto oblasti. Vyzýva všetky strany, aby zdvojnásobili svoje úsilia, aby bolo možné usporiadať takúto konferenciu. Článok 6 Táto jednotná akcia nadobúda účinnosť dňom jej prijatia. Článok 7 Táto jednotná akcia sa uverejní v úradnom vestníku. V Bruseli 22. novembra 1996 Za Radu predseda J. Burton --------------------------------------------------